b'\n_START_ARTICLE_\nBrahmanandam\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nBrahmanandam syntyi 1. helmikuuta 1956 k\xc3\xb6yh\xc3\xa4n puusep\xc3\xa4n perheeseen. H\xc3\xa4nell\xc3\xa4 oli viisi velje\xc3\xa4 ja kaksi siskoa. Hyderabadissa h\xc3\xa4n t\xc3\xb6rm\xc3\xa4si sattumalta k\xc3\xa4sikirjoittaja Adi Vishnuun, jonka kautta h\xc3\xa4n p\xc3\xa4\xc3\xa4si mukaan Tollywoodin elokuvamaailmaan. H\xc3\xa4nen sketseist\xc3\xa4\xc3\xa4n pidettiin, ja h\xc3\xa4nest\xc3\xa4 tuli nopeasti hyvin suosittu n\xc3\xa4yttelij\xc3\xa4. Parhaana elokuvanaan Brahmanandam pit\xc3\xa4\xc3\xa4 kolmatta elokuvaansa Aha Naa Pellanta, joka ilmestyi vuonna 1987._NEWLINE_Komediarooliensa lis\xc3\xa4ksi Brahmanandam on muutamassa elokuvassa kokeillut my\xc3\xb6s p\xc3\xa4\xc3\xa4osaroolin esitt\xc3\xa4mist\xc3\xa4, mutta huonolla menestyksell\xc3\xa4._NEWLINE_Elokuvauransa lis\xc3\xa4ksi Brahmanandam on esiintynyt my\xc3\xb6s televisiossa. Esimerkiksi vuonna 2009 iNews-kanavan ohjelmistoon on kuulunut Brahmanandamin is\xc3\xa4nn\xc3\xb6im\xc3\xa4 Brahmi 10 Lakh Show (\xe2\x80\x9dBrahmin miljoonashow\xe2\x80\x9d), joka oli formaatiltaan samankaltainen kuin Haluatko miljon\xc3\xa4\xc3\xa4riksi?.\n_START_SECTION_\nPalkinnot\n_START_PARAGRAPH_\nBrahmanandam voitti parhaan telugunkielisen koomikon Filmfare Awards South -palkinnon vuonna 2002 elokuvasta Manmadhudu. Vuosina 2005 ja 2008 h\xc3\xa4nelle my\xc3\xb6nnettiin Allu Ramalingaiahin muistoksi perustettu Allu-palkinto. Samana vuonna h\xc3\xa4nest\xc3\xa4 tuli my\xc3\xb6s Acharya Nagarjunan yliopiston kunniatohtori. Intian valtio my\xc3\xb6nsi Brahmanandamille Padma Shri -palkinnon vuonna 2009. Vuonna 2011 ilmestyneen elokuvan Dookudu roolisuorituksesta Brahmanandam sai The Hyderabad Times -elokuvapalkinnon sek\xc3\xa4 SIIMA-palkinnon vuoden parhaasta koomisesta roolista.'